കുട്ടികള്ക്കെതിരായ അക്രമ കേസ് വിചാരണ ഒരു വര്ഷത്തിനുള്ളില് പൂര്ത്തിയാക്കുമെന്നു മുഖ്യമന്ത്രി തിരുവനന്തപുരം: കുട്ടികള്ക്കെതിരായ അക്രമം സംബന്ധിച്ച കേസുകളില് പരമാവധി ഒരു വര്ഷത്തിനുള്ളില് വിചാരണ പൂര്ത്തിയാക്കാനുള്ള സാഹചര്യമൊരുക്കുമെന്ന് മുഖ്യമന്ത്രി പിണറായി വിജയന് പറഞ്ഞു. ലൈംഗികാതിക്രമങ്ങള്ക്കു വിധേയരാകേണ്ടി വന്ന ഇരകളുടെ നിയമപരിരക്ഷ, സംരക്ഷണം എന്നിവയുമായി ബന്ധപ്പെട്ട ഉന്നതതല യോഗത്തില് സംസാരിക്കുകയായിരുന്നു മുഖ്യമന്ത്രി. വിചാരണ കൂടുതല് ശിശു സൗഹൃദമാക്കുന്നതിനു ബന്ധപ്പെട്ടവര്ക്കു പരിശീലനം നല്കാന് ഹൈക്കോടതിയുടെ സഹായത്തോടെ തീരുമാനമെടുക്കും. വനിതാ ശിശുക്ഷേമ വകുപ്പ്, പോലീസ്, പൊതുവിദ്യാഭ്യാസ വകുപ്പ്, ഉന്നതവിദ്യാഭ്യാസ വകുപ്പ്, കുടുംബശ്രീ, കില, വനിതാ കമ്മീഷന്, വനിതാ വികസന കോര്പ്പറേഷന് തുടങ്ങിയവയുടെ കീഴില് ഏകോപനത്തോടെ പരിപാടികള് നടപ്പാക്കും. ഈ വകുപ്പുകള് ചേര്ന്ന് സമഗ്രമായ ജന്ഡര് സെന്സിറ്റൈസേഷന് ക്യാന്പയിന് ആരംഭിക്കാന് മുഖ്യമന്ത്രി നിര്ദേശിച്ചു.